(ສພຊ) ຕອນເຊົ້າວັນທີ 24 ກຸມພາ 2018, ທີ່ສະພາແຫ່ງຊາດ ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ຕ້ອນຮັບການເຂົ້າຢ້ຽມຂໍ່ານັບຂອງທ່ານ ບັອບ ກູດເລັດ (Bob Goodlatte) ປະທານກໍາມາທິການຕຸລາການ ລັດຖະສະພາສະຫະລັດອາເມລິກາ (ສ.ອາເມລິກາ) ພ້ອມດ້ວຍຄະນະ ໃນໂອກາດເດີນທາງມາຢ້ຽມຢາມ ແລະ ເຮັດວຽກຢູ່ ສປປລາວ ລະຫວ່າງວັນທີ 23-25 ກຸມພາ 2018.
ໃນການຕ້ອນຮັບຄັ້ງນີ້, ທ່ານ ນາງ ປານີ ຢາທໍ່ຕູ້ ໄດ້ສະແດງຄວາມຍິນດີຕ້ອນຮັບທ່ານ ບັອບ ກູດເລັດ ດ້ວຍຄວາມຈິງໃຈທີ່ໄດ້ມາຢ້ຽມຢາມ ສປປລາວ ຄັ້ງນີ້ ເຊິ່ງມີຄວາມໝາຍສຳຄັນ ແລະ ຖືວ່າເປັນນິມິດໝາຍທີ່ດີໃຫ້ແກ່ການເສີມຂະຫຍາຍການພົວພັນຮ່ວມມື ລະຫວ່າງ ສປປລາວ ແລະ ສ.ອາເມລິກາ ໂດຍສະເພາະລະຫວ່າງສະພາແຫ່ງຊາດສປປລາວ ແລະ ລັດຖະສະພາ ສ.ອາເມລິກາ ພາຍຫລັງທີ່ໄດ້ມີການຍົກລະດັບການພົວພັນຮ່ວມມືລາວ-ອາເມລິກາ ເປັນ “ຄູ່ຮ່ວມມືແບບກວມລວມ” ນໍາກັນ ໃນປີ 2016 ໃນໂອກາດການຢ້ຽມຢາມຄັ້ງປະຫວັດສາດຂອງທ່ານ ບາຣັກ ໂອບາມາ ປະທານາທິບໍດີ ສ.ອາເມລິກາ ໃນໄລຍະນັ້ນ; ພ້ອມນັ້ນ, ທ່ານປະທານສະພາແຫ່ງຊາດ ຍັງໄດ້ຕີລາຄາສູງຕໍ່ການພົວພັນຮ່ວມມືລາວ-ອາເມລິກາ ທີ່ໄດ້ຮັບການປັບປຸງໃຫ້ດີຂຶ້ນເທື່ອລະກ້າວ ເຊິ່ງລັດຖະບານ ແຫ່ງ ສປປລາວ ກໍໄດ້ປະຕິບັດນະໂຍບາຍດ້ານມະນຸດສະທຳຂອງຕົນ ຕໍ່ປະຊາຊົນອາເມລິກາ ໂດຍສະເພາະຕໍ່ຄອບຄົວຂອງທະຫານອາເມລິກາທີ່ຫາຍສາບສູນຢູ່ລາວໃນປາງສົງຄາມ ໂດຍໄດ້ອະນຸຍາດໃຫ້ທະຫານອາເມລິກາ ເຂົ້າມາດໍາເນີນການຂຸດຄົ້ນຊອກຫາຊາກສົບຂອງທະຫານອາເມລິກາທີ່ຫາຍສາບສູນຢູ່ລາວໃນປາງສົງຄາມ. ສຳລັບການມາຢ້ຽມຢາມຂອງທ່ານ ບັອບ ກູດເລັດ ພ້ອມດ້ວຍຄະນະຄັ້ງນີ້ ຍັງເປັນການສືບຕໍ່ເສີມຂະຫຍາຍສາຍພົວພັນມິດຕະພາບ ແລະ ການຮ່ວມມື ລະຫວ່າງສອງປະເທດ ທັງເປັນບາດກ້າວເລີ່ມຕົ້ນອັນສຳຄັນໃນການເສີມຂະຫຍາຍການພົວພັນຮ່ວມມື ລະຫວ່າງອົງການນິຕິບັນຍັດຂອງສອງປະເທດ ສປປລາວ ແລະ ສ.ອາເມລິກາ. ໃນໂອກາດດັ່ງກ່າວ, ທ່ານປະທານສະພາແຫ່ງຊາດຍັງໄດ້ສະແດງຄວາມຂອບໃຈຕໍ່ລັດຖະບານ, ລັດຖະສະພາ ແລະ ປະຊາຊົນອາເມລິກາ ທີ່ໃຫ້ການສະໜັບສະໜູນຊ່ວຍເຫລືອ ສປປລາວ ໃນການເກັບກູ້ລະເບີດບໍ່ທັນແຕກ ທີ່ຕົກຄ້າງແຕ່ສະໄໝສົງຄາມ, ການຊ່ວຍເຫລືອດ້ານການສຶກສາ, ສາທາລະນະສຸກ ແລະ ຂະແໜງການອື່ນໆຢູ່ ສປປລາວ.
ທ່ານ ບັອບ ກູດເລັດ ໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນຈາກທ່ານປະທານສະພາແຫ່ງຊາດ
ພ້ອມດ້ວຍຄະນະ ທັງແຈ້ງຈຸດປະສົງໂດຍສັງເຂບຂອງການມາຢ້ຽມຢາມ ແລະ ເຮັດວຽກທີ່ ສປປລາວ ຄັ້ງນີ້ ໂດຍສະເພາະແມ່ນຜົນຂອງການພົບປະກັບທ່ານ ເອກສະຫວ່າງ ວົງວິຈິດ ປະທານກໍາມາທິການການຕ່າງປະເທດ ສະພາແຫ່ງຊາດ ພ້ອມດ້ວຍຄະນະ ເຊິ່ງທັງສອງຝ່າຍໄດ້ມີການປຶກສາຫາລືຫລາຍບັນຫາສຳຄັນ ເພື່ອເສີມຂະຫຍາຍການຮ່ວມມືໃນຕໍ່ໜ້າ.
ກ່ອນໜ້ານີ້ໃນວັນດຽວກັນ ທີ່ສະພາແຫ່ງຊາດ, ການພົບປະສອງຝ່າຍລະຫວ່າງສະພາແຫ່ງຊາດ ສປປລາວ ນໍາໂດຍທ່ານ ເອກສະຫວ່າງ ວົງວິຈິດ ປະທານກໍາມາທິການການຕ່າງປະເທດ ສະພາແຫ່ງຊາດ ແລະ ລັດຖະສະພາ ສ.ອາເມລິກາ ນໍາໂດຍທ່ານ ບັອບ ກູດເລັດ (Bob Goodlatte) ປະທານກໍາມາທິການຕຸລາການລັດຖະສະພາສະຫະລັດອາເມລິກາ ເຊິ່ງທັງສອງຝ່າຍໄດ້ປຶກສາຫາລືຮ່ວມກັນກ່ຽວກັບການພົວພັນຮ່ວມມືດ້ານການຄ້າ, ການລົງທຶນ ແລະ ການຮ່ວມມືໃນຂະແໜງການຕ່າງໆ. ໂອກາດດັ່ງກ່າວ, ຝ່າຍສະພາແຫ່ງຊາດລາວ ໄດ້ແລກປ່ຽນ ແລະ ສະເໜີໃຫ້ຝ່າຍ ສ.ອາເມລິກາ ສືບຕໍ່ໃຫ້ການຊ່ວຍເຫລືອໃນໂຄງການເກັບກູ້ລະເບີດບໍ່ທັນແຕກຢູ່ ສປປລາວ; ນອກນັ້ນ, ຍັງໄດ້ສະເໜີໃຫ້ລັດຖະສະພາ ສ.ອາເມລິກາ ພິຈາລະນາບັນຫາການໃຫ້ສິດພິເສດດ້ານການຄ້າ ໃຫ້ແກ່ ສປປລາວ, ການຮ່ວມມືລະຫວ່າງສະພາແຫ່ງຊາດ ສປປລາວ ແລະ ລັດຖະສະພາ ສ.ອາເມລິກາ ໂດຍຜ່ານກົນໄກຄະນະມິດຕະພາບລັດຖະສະພາ ແລະ ບັນຫາອື່ນໆທີ່ເປັນຜົນປະໂຫຍດແກ່ສອງປະເທດ ກໍຄືປະຊາຊົນສອງຊາດ.
ຕອນເຊົ້າຂອງວັນດຽວກັນ, ຄະນະຜູ້ລັດຖະສະພາ ສ.ອາເມລິກາ ເຂົ້າຢ້ຽມຂ່ຳນັບທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ແຫ່ງ ສປປລາວ ແລະ ໄດ້ເຂົ້າພົບປະກັບທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດອີກດ້ວຍ.
(ບຸນເກີດ ວົງໄຊຍາ)